Na osnovu člana 123. stav (2) Zakona o javnim nabavkama („Službeni glasnik Bosne i Hercegovine“, br. 39/14 i 59/22) i člana 17. Zakona o Vijeću ministara Bosne i Hercegovine („Službeni glasnik Bosne i Hercegovine“, br. 30/03, 42/03, 81/06, 76/07, 81/07, 94/07 i 24/08) i, Vijeće ministara Bosne i Hercegovine, na \_\_\_\_\_\_\_\_\_\_ sjednici održanoj dana \_\_\_\_\_\_\_\_\_\_ 2020.godine, donijelo je

**PRAVILNIK**

**O USLOVIMA I NAČINU KORIŠTENJA E-AUKCIJE**

**Član 1.**

**(Predmet)**

Ovim pravilnikom se propisuju uslovi i način korištenja e-Aukcije.

**Član 2.**

**(Upotreba muškog i ženskog roda)**

Izrazi koji su radi preglednosti dati u jednom gramatičkom rodu u ovom pravilniku se bez diskriminacije odnose i na muškarce i na žene.

**Član 3.**

**(Definicije)**

1. **“E-Aukcija”** je elektronski proces provođenja dijela postupka javne nabavke, koji uključuje podnošenje novih cijena, izmijenjenih naniže, ili novih vrijednosti određenih elemenata ponude, a odvija se nakon početne ocjene ponuda i omogućava njihovo rangiranje pomoću automatskih metoda ocjenjivanja u sistemu “e-Nabavke”.
2. **“Sistemska notifikacija”** u smislu ovog pravilnika je automatski generisano sistemsko obavještenje koje je korisnicima sistema „e-Nabavke” dostupno u korisničkom profilu. Pod sistemskom notifikacijom se ne podrazumijevaju obavještenja isporučena putem e-maila servisa i/ili putem mobilne aplikacije, a koja se automatski ili manuelno generišu i šalju putem sistema “e-Nabavke”.

**Član 4.**

**(Korištenje e-Aukcija)**

1. E-Aukciju je moguće koristiti u postupku dodjele ugovora/okvirnog sporazuma putem otvorenog i ograničenog postupka, pregovaračkog postupka sa objavom obavještenja o nabavci i konkurentskog zahtjeva za dostavu ponudai prilikom ponovnog takmičenja za dobavljače sa kojima je zaključen okvirni sporazum iz člana 32. stav (5) tačka b) Zakona i u sistemu kvalifikacije.
2. Određeni ugovori o javnoj nabavci usluga ili radova koji za predmet imaju intelektualni rad, a koji se ne mogu rangirati pomoću automatskih metoda ocjene, ne mogu biti predmetom e-Aukcije.
3. E-Aukcija je moguća ako je predviđena u obavještenju o nabavci i tenderskoj dokumentaciji. U slučaju primjene e-Aukcije, tenderska dokumentacija mora sadržavati odgovarajuće informacije o procesu e-Aukcije i kriterije za dodjelu ugovora koji će biti predmet e-Aukcije.
4. E-Aukcija se provodi na osnovu kriterija za dodjelu ugovora iz člana 64. Zakona. U slučaju kriterija ekonomski najpovoljnija ponuda, e-Aukciju se provodi samo u skladu sa podkriterijima definisanim u sistemu e-Nabavke.

**Član 5.**

**(Unos i ocjena prihvatljivih ponuda)**

1. Prije zakazivanja e-Aukcije ugovorni organ vrši početnu ocjenu ponuda što uključuje provjeru računske ispravnosti ponude i objašnjenje neprirodno niske cijene, te u sistem e-Nabavke unosi sve prihvatljive ponude.
2. U slučaju ekonomski najpovoljnije ponude podkriteriji koji se koriste u e-Aukciji, prethodno moraju biti korišteni u početnoj ocjeni ponuda u postupku javne nabavke.
3. Jedinica mjere u kojoj su iskazani elementi ponude koja se koristi za računanje broja bodova kod e-Aukcije za podkriterije u okviru kriterija ekonomski najpovoljnje ponude mora biti iskazana na istoj osnovi za sve prihvatljive ponude.

**Član 6.**

**(Zakazivanje i početak e-Aukcije)**

1. Za zakazivanje i početak e-Aukcije referentno je vrijeme u sistemu e-Nabavke.
2. Ugovorni organ određuje početak i dužinu trajanja e-Aukcije u sistemu e-Nabavke.
3. Od momenta zakazivanja do vremena početka e-Aukcije mora proći minimalno 48 sati.
4. E-Aukcija ne može početi vikendom, neradnim danom i radnim danom prije 9:00 sati i nakon 15:00 sati.
5. U slučaju podjele postupka nabavke na lotove, e-Aukcija se zakazuje za svaki lot posebno i ne može se zakazati početak za više od pet e-Aukcija u istom satu.
6. Svi ponuđači koji su podnijeli prihvatljive ponude, momentom zakazivanja e-Aukcije obavještavaju se istovremeno putem sistemske notifikacije o slijedećem:
7. Datumu i vremenu početka e-Aukcije,
8. Prethodno određenom trajanju e-Aukcije,
9. Broju postupka javne nabavke i broju lota, ukoliko je postupak podijeljen na lotove,
10. Poziciji na rang listi u početnoj ocjeni ponuda,
11. Ukupnom broju bodova u slučaju ekonomski najpovoljnije ponude,
12. Matematičkoj formuli koja se koristi u e-Aukciji kako bi se odredile automatske promjene u rangiranju na osnovu ponuđenih novih cijena i/ili novih vrijednosti u slučaju ekonomski najpovoljnije ponude.

**Član 7.**

**(Trajanje, tok i završetak e-Aukcije)**

1. Prilikom zakazivanja e-Aukcije predviđeno minimalno trajanje je od 10 do 30 minuta. Istekom predviđenog trajanja e-Aukcija se završava.
2. E-Aukcija se automatski produžava za dodatne dvije minute, ako se podnese nova cijena ili vrijednost u posljednje dvije minute njenog trajanja. Ako u posljednje dvije minute trajanja ne bude podnesena nova cijena ili vrijednost, e-Aukcija se završava istekom te dvije minute.
3. U toku trajanja e-Aukcije učesnicima su u svakom momentu vidljivi slijedeći podaci:
4. Trenutna rang lista, bez otkrivanja identiteta ponuđača koji su učesnici e-Aukcije,
5. Cijene svih ponuda, u slučaju kriterija najniža cijena,
6. Ukupan broj bodova svih ponuda i bodove po podkriteriju u slučaju kriterija ekonomski najpovoljnija ponuda,
7. Vrijeme koje je ostalo do završetka e-Aukcije,
8. Raspon u kojem je moguće snižavati cijenu, u skladu sa članom 10. stav (1) ovog pravilnika.
9. Sistem e-Nabavke šalje obavještenje o završenoj e-Aukciji.
10. Ugovorni organ po završetku e-aukcije, u skladu sa članom 69. Zakona donosi odluku o okončanju postupka javne nabavke.

**Član 8.**

**(Rok za izmjenu i otkazivanje e-Aukcije)**

1. Izmjene vremena početka i dužine trajanja e-Aukcije ugovorni organ može vršiti kroz sistem e-Nabavke do momenta njenog početka. Od momenta izmjene do novog početka e-Aukcije mora proći minimalno 48 sati.
2. Otkazivanje e-Aukcije se može vršiti kroz sistem e-Nabavke do momenta njenog početka.
3. U slučaju iz stava (2) ovog člana, ugovorni organ je dužan unijeti razlog otkazivanja e-Aukcije.
4. Agencija može otkazati i/ili onemogućiti zakazivanje novih e-Aukciju u slučaju problema koji se dese isključivo u okruženju za koje je ona odgovorna.

**Član 9.**

**(Poništenje i ponovno zakazivanje e-Aukcije)**

1. Agencija omogućava ugovornom organu ponovno zakazivanje e-Aukcije u slučaju problema koji se dese isključivo u okruženju za koje je ona odgovorna, a usljed kojih dođe do nemogućnosti početka zakazane e-Aukcije, prekida e-Aukcije u toku, neisporučivanja sistemske notifikacije ili drugih tehničkih problema koji utiču na ispravno okončanje e-Aukcije.
2. Kada je potrebno ponovo zakazati e-Aukciju u skladu sa stavom (1) ovog člana korisnik sistema je dužan dostaviti zahtjev Agenciji putem sistema e-Nabavke.
3. Agencija može i bez zahtjeva korisnika ponovno zakazati e-Aukcije u okolnostima iz stava (1) ovog člana.
4. Ugovorni organ poništava e-Aukciju ili poništava i ponovo zakazuje e-Aukciju u opravdanim slučajevima kada ocjeni da se radi o opravdanom slučaju.
5. U slučaju poništenja e-Aukcije ili poništenja i ponovnog zakazivanja e-Aukcije, ugovorni organ je dužan u sistem e-Nabavke unijeti obrazloženje razloga poništenja prethodno održane e-Aukcije koji ukazuju da se radi o opravdanom slučaju i koji je dostupan svim učesnicima e-Aukcije.
6. Opravdanim slučajevima za ponovno zakazivanje e-Aukcije iz stava (4) ovog člana se ne smatraju problemi koji su se desili u okruženju učesnika e-Aukcije.

1. Obrazloženje iz stava (5) ovog člana je sastavni dio zapisnika o pregledu i ocjeni ponuda.
2. Ponovno zakazivanje prekinute e-Aukcije se vrši unošenjem početnih vrijednosti.

**Član 10.**

**(Sniženje cijena)**

1. Svako snižavanje cijene ponude je moguće u rasponu od 0,1 % do 10 % od ponuđene početne cijene.
2. U slučaju najniže cijene, kao kriterija za dodjelu ugovora, snižavanje cijene je moguće sve dok se prvi put ne postigne cijena jednaka ili manja 0,1% od ponuđene početne cijene e-Aukcije.
3. Kada se ukupna cijena odnosi na tehničku specifikaciju koja se sastoji od više pozicija tada se svaka od pozicija umanjuje za isti procenat koliko iznosi konačno procentualno umanjenje ukupne cijene postignute nakon e-Aukcije, te se na tako umanjene cijene nudi zaključenje ugovora najpovoljnijem ponuđaču u skladu sa članom 72. Zakona.

**Član 11.**

**(Obaveznost provođenja e-Aukcije)**

Od 01.01.2023.godine ugovorni organ za postupke javne nabavke iz člana 4. stav (1) ovog pravilnika, kod kojih se koristi najniža cijena kao kriterij za dodjelu ugovora, dužan je predvidjeti provođenje e-Aukcije za najmanje 60% postupaka javne nabavke.

**Član 12.**

**(Prestanak važenja)**

Stupanjem na snagu ovog Pravilnika prestaje da važi Pravilnik o uslovima i načinu korištenja e-aukcije („Službeni glasnik BiH“, broj 66/16).

**Član 13.**

**(Stupanje na snagu)**

Ovaj Pravilnik stupa na snagu osmog dana od dana objavljivanja u “Službenom glasniku BiH”, a primjenjuje se od 01.04.2023. godine.

VM broj: Predsjedavajući

\_\_\_\_\_\_\_\_. godine Vijeće ministara BiH

Sarajevo Zoran Telgeltija

***O B R A Z L O Ž E N J E***

**1. Pravni osnov**

Pravni osnov za donošenje Pravilnika o uslovima i načinu korištenja e-aukcije sadržan je u članu 123. stav (2) Zakona o javnim nabavkama (“Službeni glasnik BiH”, br. 39/14 i 59/22), kojim je propisano da će elektronske nabavke, elektronska aukcija i dinamički sistem kupovine, način, rokovi i početak primjene biti definirani podzakonskim aktom koji donosi Vijeće ministara BiH, najkasnije u roku od jedne godine od početka primjene ovog zakona i u članu 17. Zakona o Vijeću ministara Bosne i Hercegovine („Službeni glasnik BiH“, br. 30/03, 42/03, 81/06, 76/07, 81/07, 94/07 i 24/08), u kojem je utvrđeno da Vijeće ministara Bosne i Hercegovine u okviru svojih nadležnosti donosi odluke, zaključke i rješenja, usvaja nacrte i prijedloge zakona, analize, informacije, strategijska dokumenta, programe, sporazume, protokole i druga akta.

**2. Razlozi za donošenje i principi na kojima je Prijedlog zasnovan i usklađenost pravnog propisa s evropskim zakonodavstvom:**

Pravilnikom o uslovima i načinu korištenja e-aukcije koji je objavljen u „Službenom glasniku BiH“, broj 66/16 pušten je module e-aukcije u produkciju. Od tada se isti koristi od strane korisnika sistema e-Nabavke (ugovorni organi i ponuđači).

Kontinuiranim praćenjem provođenja e-aukcije, pružanjem tehničke pomoći korisnicima, analizom njihovih zahtjeva i prijedloga za unaprjeđenje definisali smo određeni broj sistemskih poboljšanja ovog modula. Stoga je pistupljeno izradi novog teksta Pravilnika, jer izmjene i dopune se tiče večeg broja članova postojećeg Pravilnika.

Svrha Pravilnika o uslovima i načinu korištenja e-aukcije je da pokuša osigurati smanjivanje troškova javnih sredstava, da potakne konkurenciju, što zajedno osigurava bolju vrijednost za novac, kao i da poveća transparentnost postupka javne nabavke, kao jednog od općih principa na kojima se temelji javna nabavka. E-aukcija ima potencijal da da značajna poboljšanja učinkovitosti pojedinačnih postupaka javnih nabavki, cjelokupnog sistema javnih nabavki, odnosno djelovanja tržišta javnih nabavki.

Tekst Pravilnika je djelimično usklađen sa direktivama 2014/24/EZ i 2014/25/EZ.

**3. Provedbeni mehanizmi i način osiguranja poštovanja propisa**

Prijedlogom propisa nije predviđena apsolutna obaveznost primjene e-aukcije u postupcima javnih nabavki. Naime, obaveznost primjene e-aukcije u postupcima javne nabavke sa kriterijem za dodjelu ugovora najniža cijena od 01.01.2023.godine 60%.

Nadalje, budući da je sistem javnih nabavki u Bosni i Hercegovni decentralizovan, te da ugovorni organ samostalno provodi postupak javne nabavke, poštovanje propisa može se osigurati kroz interne ili eksterne kontrole nadležnih institucija za reviziju na svim nivoima vlasti.

**4. Obrazloženje odredbi**

Članom 1. se propisuje predmet Pravilnika.

Članom 2. se propisuje upotreba muškog i ženskog roda.

Članom 3. se definiše pojam e-aukcije i sistemske notifikacije. Definicija sistemske notifikacije je uvedena radi jasnog i preciznog tumačenje iste. U praksi se pojavljuju nedoumice oko relavantnog obavještavanja učesnika e-aukcije o svim bitnim radnja e-aukcije, koje su predviđene Pravilnikom. Pored obavještavanja putem sistemske notifikacije Agencija je kao dodatni mehanizam komunikacije osigurala obavještavanja i putem e-maila. S obzirom, da kanal komunikacijeputem e-maila ne može osigurati sigurnu i dokazaivu isporuku poslnaih obavještenja Agencija je propisala sistemsku notifikaciju kao jedini relevantni vid obavještavanja.

Članom 4. su propisani u uslovi za primjenu e-Aukcije, odnosno u kojim postupcima javne nabavke je moguće predvidjeti održavanje e-Aukcije i koji kriteriji za dodjelu ugovora se mogu primjenjivati u e-Aukciji. Preuzeta je odredba člana 35. tačka 1. Direktive 2014/24 EZ koja propisuje da određeni ugovori o javnoj nabavci usluga ili radova koji za predmet imaju intelektualni rad, a koji se ne mogu rangirati pomoću automatskih metoda ocjene, ne mogu biti predmetom e-Aukcije.

Članom 5. Pravilnika se utvrđuju obaveze ugovornog organa, na način da je dužan u Informacioni sistem „e-Nabavke„ unijeti sve prihvatljive ponude. Ocjena ponuda se vrši automatski i na osnovu unaprijed predefinisanih matematičkih formula u sistemu e-Nabavke. Jedinica mjere kod svih elemenata ponuda u okviru ekonomski najpovoljnije ponude se mora iskazati u istom omjeru. Na primjer: rok isporuke, kao potkriteriji ekonomski najpovoljnije ponude dat u jednoj ponudi 30 dana, a u drugoj jedan mjesec.

Član 6. Pravilnika definiše da je za vrijeme zakazivanje i održavanja e-Aukcije referentno vrijeme u sistemu. Ugovorni organ određuje početak i dužinu trajanja e-Aukcije. Od momenta zakazivanja do održavanja e-Aukcije mora proći 48 sati. Ova odredba je u skladu sa članom 35. tačka 5. Direktive 20014/24 EZ Ugovorni organ ne može zakazati e-Aukciju u neradne dane, dane vikenda, i radnim danom prije 9:00 sati i nakon 15:00 sati. U slučaju podjele postupka nabavke na lotove, e-Aukcija se zakazuje za svaki lot posebno i ne može se zakazati početak za više od pet aukcija u istom satu.

Član 7. Pravilnika propisuje da ugovorni organ prilikom zakazivanja e-Aukcije određuje trajanje e-Aukcije, koje minmalno može da traje 10 minuta, a maksimalno 30 minuta, s tim da se e-Aukcija može automatski produžiti za 2 minute, ukoliko se podnese nova cijena ili vrijednost u posljednje 2 minute trajanja e-Aukcije.

Članom 8. Pravilnika se utvrđuje rok u kojem se izmjena vremena početka i dužine trajanja e-Aukcije, kao i otkazivanje e-Aukcije vrši. Ovim članom je propisana mogućnost da Agencija otkaže i/ili onemogući zakazivanje e-aukcije u slučaju nastanka tehničkih problema u sistemu e-Nabavke.

Članom 9. Pravilnika se propisuju obaveze i dužnosti Agencije na način da Agencija ima mogućnost ponovnog zakazivanje e-Aukcije u slučaju problema koji se dese isključivo u okruženju za koje je nadležna Agencija.

E-Aukciju je moguće zakazati i u slučaju izjavljene žalbe, u ponovnom postupku po žalbi, a na osnovu rješenja Ureda za razmatranje žalbi BiH i u slučaju razloga koji su izvan kontrole ugovornog organa. U svim navedenim slučajevima ugovorni organ samostalno zakazuje e-Aukciju u sistemu e-Nabavke. Također, ugovorni organ poništava e-Aukciju ili poništava i ponovo zakazuje e-Aukciju u opravdanim slučajevima kada ocjeni da se radi o opravdanom slučaju. Uvedeno je da se i zahtjevi za ponovno zakazivanje i rješavanje po zahtjevu za ponovno zakazivanje provode putem sistema e-Nabavke.

Članom 10. Pravilnika se propisuje sniženje cijena, na način da je svako snižavanje cijene ponude u slučaju najniže cijene, kao kriterija za dodjelu ugovora, moguće u rasponu od 0,1 % do 10 % najniže ponuđene početne cijene, a u slučaju ekonomski najpovoljnije ponude, kao kriterija za dodjelu ugovora, je moguće u rasponu od 0,1 % do 10 % ponuđene cijene. Ovakav način mogućeg sniženja cijene je jedan vid zaštite i kontrole ponuđača, kako ne bi nekontrolisano snižavali cijenu svoje ponude.

Članom 11. Pravilnika propisana je obaveznost primjene e-Aukcije u postupcima javne nabavke,

na način da je 01.01.2023.godine ugovorni organ za postupke javne nabavke iz člana 4. stav (1) ovog pravilnika, kod kojih se koristi najniža cijena kao kriterij za dodjelu ugovora, dužan predvidjeti provođenje e-Aukcije za najmanje 60% postupaka javne nabavke.

Članom 12. Pravilnika je propisano prestanak važenja ranije donesenog Pravilnika.

Članom 13. utvrđen je početak primjenje predloženog Pravilnika.

**5. Finansijska sredstva**

Za realizaciju ovog podzakonskog akta su predviđena i osigurana sredstva u budžetu Agencije za javne nabavke BiH.